Forslag til afgørelse fra generaladvokat Ruiz-Jarabo Colomer fremsat den 19. marts 2002. - Kommissionen for De Europæiske Fællesskaber mod den Italienske Republik. - Traktatbrud - direktiv 92/51/EØF - ordning for anerkendelse af erhvervsuddannelser - skilærer. - Sag C-142/01.



Samling af Afgørelser 2002 side I-04541



Generaladvokatens forslag til afgørelse

1. Europa-Kommissionen søger at få fastslået, at Den Italienske Republik har tilsidesat sine forpligtelser i henhold til Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF , idet den har opretholdt artikel 12, stk. 1, i lov nr. 81 af 8. marts 1991, der vedrører skilærer- og bjergførererhvervene .

2. I henhold til denne bestemmelse er statsborgere fra andre medlemsstaters udøvelse i Italien af skilærererhvervet betinget af gensidighed .

3. Dette krav fremgår ikke af direktiv 92/51, der i artikel 3 begrænser sig til at kræve, at den pågældende er i besiddelse af det i en anden medlemsstat påkrævede og udstedte eksamensbevis for udøvelse af dette erhverv . Som anført af Kommissionen vil en fællesskabsstatsborger for fællesskabslovgiver, såfremt han er fuldt ud kvalificeret i sit eget land til at udøve en erhvervsvirksomhed, også være kvalificeret til at udøve den i en anden medlemsstat.

4. Derudover kan opfyldelsen af de forpligtelser, som traktaten eller afledt ret pålægger medlemsstaterne, ikke betinges af gensidighed .

5. Den italienske lovgivnings uforenelighed med fællesskabsretten er således klar på dette punkt.

6. Den italienske regering har erkendt, at med undtagelse af Veneto-regionen ændrede situationen sig ikke ved udløbet af den frist, der var fastsat i den begrundede udtalelse , eller som følge af det i svarskriftet anførte. Den har imidlertid anført, at den er i færd med at udarbejde et lovudkast, hvis artikel 15 ændrer artikel 12 i lov nr. 81 og ophæver gensidighedsbetingelsen. Dette er uden relevans for den foreliggende sag.

7. Det er heller ikke relevant, at de italienske myndigheder aldrig har anvendt artikel 12 i lov nr. 81, da national lovgivnings uoverensstemmelse med fællesskabsretten kun kan fjernes helt ved, at bindende nationale bestemmelser med samme retlige karakter som de regler, der skal ændres, vedtages og sættes i kraft .

8. Det kan på denne baggrund konkluderes, at Den Italienske Republik har tilsidesat sine forpligtelser som påstået, og at Kommissionen derfor bør gives medhold.

9. I henhold til procesreglementets artikel 69, stk. 2, bør det pålægges den sagsøgte medlemsstat at betale sagens omkostninger .

Forslag til afgørelse

10. Jeg foreslår Domstolen at give Kommissionen medhold og træffe følgende afgørelse:

1) Den Italienske Republik har tilsidesat sine forpligtelser i henhold til Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF, idet den har opretholdt artikel 12, stk. 1, i lov nr. 81 af 8. marts 1991, rammelov for skilærererhvervet og supplerende bestemmelser om ordningen for bjergførererhvervet.

2) Den Italienske Republik betaler sagens omkostninger.